“หุ้นเอเชีย” ผันผวน! นลท.ชะลอลงทุน จับตาตัวเลขจ้างงานสหรัฐฯ
“หุ้นเอเชีย” ผันผวน! นลท.ชะลอซื้อขายระหว่างจับตาการเปิดเผยตัวเลขจ้างงานนอกภาคเกษตรประจำเดือนต.ค.ของสหรัฐในวันนี้
5 พ.ย. 2564

ผู้สื่อข่าวรายงานว่า ตลาดหุ้นเอเชียปรับตัวผันผวนในช่วงเปิดตลาดเช้าวันนี้ โดยตลาดบางแห่งได้แรงหนุนจากดัชนี S&amp;P500 และ Nasdaq ที่ยังคงปิดทำนิวไฮ ขณะที่นักลงทุนบางส่วนได้ชะลอการซื้อขายระหว่างจับตาการเปิดเผยตัวเลขจ้างงานนอกภาคเกษตรประจำเดือนต.ค.ของสหรัฐในวันนี้
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 29,840.73 จุด เพิ่มขึ้น 46.36 จุด หรือ +0.16%, ดัชนี HSI ตลาดหุ้นฮ่องกงเปิดวันนี้ที่ 24,950.68 จุด ลดลง 274.51 จุด หรือ -1.09% และดัชนี SSE Composite ตลาดหุ้นจีนเปิดวันนี้ที่ 3,520.21 จุด ลดลง 6.66 จุด หรือ -0.19%
ส่วนตลาดยังคงขานรับปัจจัยหนุนจากการที่ธนาคารกลางสหรัฐ (เฟด) ประกาศว่าจะทยอยปรับลดวงเงินในโครงการซื้อพันธบัตรตามมาตรการผ่อนคลายเชิงปริมาณ (QE) เดือนละ 15,000 ล้านดอลลาร์ เริ่มตั้งแต่เดือนพ.ย. ซึ่งเป็นไปตามที่ตลาดคาดการณ์ไว้ รวมทั้งถ้อยแถลงของนายเจอโรม พาวเวล ประธานเฟดซึ่งส่งสัญญาณว่าเฟดยังไม่เร่งปรับขึ้นอัตราดอกเบี้ย
นอกจากนี้นักลงทุนยังขานรับข้อมูลแรงงานที่แข็งแกร่งของสหรัฐ โดยกระทรวงแรงงานสหรัฐเปิดเผยตัวเลขผู้ยื่นขอสวัสดิการว่างงานครั้งแรกลดลง 14,000 ราย สู่ระดับ 269,000 รายในสัปดาห์ที่แล้ว ซึ่งเป็นระดับต่ำที่สุดนับตั้งแต่เดือนมี.ค.2563 และต่ำกว่าที่นักวิเคราะห์คาดการณ์ที่ระดับ 275,000 ราย
ขณะเดียวกันนักลงทุนจับตาการเปิดเผยตัวเลขจ้างงานนอกภาคเกษตรประจำเดือนต.ค.ของสหรัฐในวันนี้ ขณะที่นักวิเคราะห์คาดการณ์ว่า ตัวเลขจ้างงานจะพุ่งขึ้น 450,000 ตำแหน่งในเดือนต.ค. หลังจากที่เพิ่มขึ้นเพียง 194,000 ตำแหน่งในเดือนก.ย. และคาดว่าอัตราว่างงานเดือนต.ค.จะลดลงสู่ระดับ 4.7% จากระดับ 4.8% ในเดือนก.ย.
สำหรับข้อมูลเศรษฐกิจในภูมิภาคที่จะเปิดเผยในวันนี้ ได้แก่ ดุลบัญชีเดินสะพัดเดือนก.ย.ของเกาหลีใต้, การใช้จ่ายภาคครัวเรือนเดือนก.ย.ของญี่ปุ่น และผลิตภัณฑ์มวลรวมภายในประเทศ (GDP) ไตรมาส 3 ของอินโดนีเซีย
 